

**DAUGAVPILS VALSTSPILSĒTAS PAŠVALDĪBAS DOME**

K. Valdemāra iela 1, Daugavpils, LV-5401, tālr. 65404344, 65404399, 65404321

e-pasts: info@daugavpils.lv [www.daugavpils.lv](http://www.daugavpils.lv)

Daugavpilī

**Pilsētas saimniecības un attīstības komitejas**

**SĒDES PROTOKOLS**

**2024.gada 21. novembrī** **Nr.20**

Sēde notiek: domes sēžu zālē

Sēde sasaukta: plkst.10.00

|  |  |
| --- | --- |
| Sēde sākas: plkst.10.00Sēdes laikā tiek veikts audioieraksts**Sēdē piedalās:** |  |
| Komitejas priekšsēdētājs (vada sēdi)  | *Igors Aleksejevs (attālināti)*  |
| Komitejas priekšsēdētāja vietnieks | *Mihails Lavrenovs*  |
| Komitejas locekļi | *Anatolijs Gržibovskis* *Valērijs Kononovs* *Igors Prelatovs (attālināti)**Ivars Šķinčs* *Aleksejs Vasiļjevs* |
| **Sēdē klātesoši:** |  |
| Daugavpils valstspilsētas pašvaldības iestāžu darbinieki  | *R.Golovans, I.Limbēna, I.Šalkovskis* |
| Sēdi protokolē:  | *Daugavpils pašvaldības centrālās pārvaldes* *Attīstības departamenta Investīciju un starptautisko sakaru nodaļas starptautisko projektu vadītāja Jolanta Reča* |
| **Darba kārtība:** |
| 1. Par grozījumiem Daugavpils valstspilsētas pašvaldības domes 2024. gada 16. maija saistošajos noteikumos Nr. 23 “Mājas (istabas) dzīvnieku turēšanas noteikumi Daugavpils valstspilsētas pašvaldībā”.
 |

*I.Aleksejevs atklāj komitejas sēdi un dod vārdu ziņotājiem.*

**1.**

**Par grozījumiem Daugavpils valstspilsētas pašvaldības domes 2024. gada 16. maija saistošajos noteikumos Nr. 23 “Mājas (istabas) dzīvnieku turēšanas noteikumi Daugavpils valstspilsētas pašvaldībā”**

*Ziņo – Daugavpils pašvaldības centrālās pārvaldes Juridiskā departamenta Iekšējās inspekcijas nodaļas vadītāja Inga Limbēna.*

I.Aleksejevs lūdz precizēt, vai, atbalstot lēmuma projektu, tiek pieņemts, ka suņus pastaigā bez pavadas varēs izvest tikai mežā?

I.Limbēna to apstiprina un skaidro, ka likumdošana šobrīd aizliedz pastaigas bez pavadas (izņemot suņu pastaigu vietas), ar šo lēmuma projektu tiek atļautas pastaigas mežā.

*Plkst. 10:27 A.Vasiļjevs pamet sēžu zāli.*

I.Aleksejevs lūdz precizēt šo jautājumu attiecībā uz peldvietām. Daugavpilī ir trīs oficiālas peldvietas, kurās nedrīkst atrasties ar suņiem – divas pie Stropu ezera un viena pie Šūņu ezera. Pārējās peldvietas, tai skaitā, Ruģeļos, kur šogad tiks veikti labiekārtošanas darbi, drīkst?

I.Limbēna skaidro, ka iedzīvotāji ir izteikuši savu vēlmi, lai minētajās vietās drīkstētu atrasties ar suni, saskaņā ar ministru kabineta noteikumiem, ievērojot visu kārtību. Izvērtējot, tika secināts, ka nav juridiska pamatojuma to liegt.

*Plkst. 10:28 A.Vasiļjevs atgriežas sēžu zālē.*

A.Vasiļjevs lūdz precizēt normatīvo aktu hierarhiju. Vai likumā noteikts, ka nekur nedrīkst atļaut?

I.Limbēna precizē, ka likumā ir noteikts, ka pašvaldība var norādīt izņēmumus.

A.Vasiļjevs lūdz precizēt. Ir norādīts, ka somās mājdzīvnieki var atrasties visur. Vai somai, kastei ir jābūt speciāli aprīkotai?

I.Limbēna atbild, ka, līdzīgi kā suņu pārvadāšanai nepieciešams speciāls aprīkojums, tāpat arī šajā gadījumā. Nepieciešams izvērtēt suņa lielumu, un jābūt atbilstošai somai.

I.Šķinčs jautā attiecībā uz 4.pantu, kur ir norādīts “jebkurā diennakts laikā”. Vai domājat, ka suns var arī pa nakti atrasties mežā?

I.Limbēna to apstiprina, piebilstot, ka ir personīgā pieredze, dzīvojot pie Stropu meža, dzīvnieki tiek izvesti pastaigā jebkurā laikā, arī vēlu vakarā, tumšajā diennakts laikā, it īpaši ar lieliem suņiem.

I.Šķinčs izsaka bažas par to, ka cilvēks, ejot no slimnīcas uz Ķīmijas apkaimi cauri Stropu mežam var sastapt lielu suni un nobīties.

*Notiek debates.*

I.Limbēna apstiprina, ka grozījumus saistošajos noteikumos ir saskaņojusi pašvaldības policija.

A.Gržibovskis jautā, vai atļautajās pludmalēs sunim būs jābūt pavadā?

I.Limbēna apstiprina, ka jā.

*Notiek debates.*

A.Vasiļjevs atbalsta I.Šķinča teikto. Norāda, ka daudzi cilvēki pēc darba dodas cauri Stropu mežam, piemēram, slimnīcas, Stropu skolas darbinieki. Izsaka bažas, ka var rasties pietiekami bīstama situācija. Jautā, vai var tomēr neļaut pastaigas ar suni bez pavadas visā Stropu mežā? Piemēram, ierobežojot teritoriju.

I.Limbēna vērš uzmanību, ka nevar sadalīt meža teritoriju šajos noteikumos.

*Notiek debates.*

I.Aleksejevs papildina, ka budžetā katru gadu ierosina novirzīt finansējumu suņu pastaigu laukumiem apkaimēs. Uzskata, ka šādu laukumu izbūve apkaimēs atrisinātu diskusijās minēto problēmu.

*Notiek debates.*

I.Šķinčs jautā, vai ir iespējams papildināt 4.punktu ar frāzi “kamēr pašvaldība nav sakārtojusi suņu laukumus”.

I.Limbēna skaidro, ka šāda informācija būtu iekļaujama paskaidrojumu rakstā.

*Notiek debates.*

I.Šķinčs lūdz precizēt 5.3. punktā norādīto, vai tas nozīmē, ka dienesta suņi varēs atrasties arī bērnu laukumos, izglītības iestādes teritorijās, sporta laukumos, peldvietās?

I.Limbēna to apstiprina.

*Notiek debates.*

I.Aleksejevs jautā, kādā veidā tiek noteiktas oficiālās peldvietas?

I.Limbēna vispārīgi atbild, ka ir Ministru kabineta noteiktā kārtība, kādā veidā pašvaldība var paplašināt šo sarakstu. Attiecīgi jāvēršas pašvaldības institūcijā – Komunālās saimniecības pārvaldē.

I.Aleksejevs jautā, vai, pieņemot šos noteikumus, cilvēks, kurš dzīvo, piemēram, minētajā Ķīmijas apkaimē nevarēs tumšajā dienas laikā pastaigāties ar savu suni pēc plkst. 17:00 ziemas laikā?
I.Limbēna atbild, ka suns bez pavadas varēs atrasties tikai mežā jebkurā diennakts laikā, neskaitot speciālos suņu pastaigu laukumus.

I.Aleksejevs aicina debatēt par lēmuma projektu.

A.Vasiļjevs debatē aicina pievērst uzmanību tam, ka, ja suns bez pavadas atradīsies nakts tumšajā laikā mežā, var izveidoties bīstama situācija.

*Plkst. 10:34 A.Vasiļjevs pamet sēžu zāli.*

*Plkst. 10:36 A.Vasiļjevs atgriežas sēžu zālē.*

Debatē piedalās I.Aleksejevs, A.Gržibovskis.

I.Aleksejevs aicina balsot par lēmuma projektu.

*Atklāti balsojot „par” – 4 (I.Aleksejevs, A.Gržibovskis, V.Kononovs, I.Prelatovs); „pret” – nav; „atturas” – 2 (M.Lavrenovs, I.Šķinčs),*

**Pilsētas saimniecības un attīstības komiteja nolemj:**

*atbalstīt lēmuma projektu par* *grozījumiem Daugavpils valstspilsētas pašvaldības domes 2024. gada 16. maija saistošajos noteikumos Nr. 23 “Mājas (istabas) dzīvnieku turēšanas noteikumi Daugavpils valstspilsētas pašvaldībā”.*

 *A.Vasiļjevs tehnisku iemeslu dēļ balsojumā nepiedalās.*

*Pilsētas saimniecības un attīstības komitejas sēdē izskatītā un uz domes sēdi virzītā jautājuma ziņošanu kārtējā domes sēdē uzņemas Igors Aleksejevs.*

Sēde beidzas: plkst. 10:40

Komitejas priekšsēdētājs: (personiskais paraksts) I.Aleksejevs

Protokoliste (personiskais paraksts) J.Reča